Projekts

LATVIJAS REPUBLIKAS MINISTRU KABINETS

2012.gada Noteikumi Nr.

Rīgā (prot. Nr. .§)

Valsts vērtspapīru izlaišanas noteikumi

Izdoti saskaņā ar

Likuma par budžetu un finanšu vadību

35.panta trešo daļu

1. Vispārīgie jautājumi

1. Noteikumi nosaka valsts vērtspapīru izlaišanas un apgrozības kārtību Latvijas Republikā.
2. Noteikumos lietotie termini:
   1. valsts vērtspapīrs – Latvijas Republikas vārdā izlaista parādzīme, obligācija un krājobligācija;
   2. ieguldītājs:
      1. juridiska persona vai uz ieguldījuma brīdi vismaz 18 gadu vecumu sasniegusi fiziska persona, kura veic naudas līdzekļu ieguldījumu parādzīmēs vai obligācijās; vai
      2. uz ieguldījuma brīdi vismaz 18 gadu vecumu sasniegusi fiziska persona, kura veic naudas līdzekļu ieguldījumu krājobligācijās;
   3. īstermiņa valsts vērtspapīrs – parādzīme un krājobligācija ar dzēšanas termiņu līdz vienam gadam, ieskaitot;
   4. vidēja termiņa valsts vērtspapīrs – obligācija un krājobligācija ar dzēšanas termiņu virs viena līdz pieciem gadiem, ieskaitot;
   5. ilgtermiņa valsts vērtspapīrs – obligācija un krājobligācija ar dzēšanas termiņu virs pieciem gadiem;
   6. parādzīme – valsts vērtspapīrs, kuru laiž apgrozībā ar diskontu un dzēš par tā nominālvērtību dzēšanas datumā, un kurš var atrasties publiskā apgrozībā;
   7. obligācija – ar fiksētu vai mainīgu procentu likmi izlaists valsts vērtspapīrs un noteiktos termiņos izmaksājamu fiksētu ienākumu, kuru dzēš tā nominālvērtībā un kurš var atrasties publiskā apgrozībā;
   8. krājobligācija - ar fiksētu procentu likmi izlaists valsts vērtspapīrs un noteiktos termiņos izmaksājamu fiksētu ienākumu, kuru dzēš tā nominālvērtībā, kurš neatrodas publiskajā apgrozībā un nav atsavināms. Īstermiņa krājobligācijām fiksēto ienākumu izmaksā dzēšanas datumā, bet vidēja termiņa un ilgtermiņa krājobligācijām – vienu reizi gadā;
   9. diskonts - starpība starp vērtspapīra nominālvērtību un vērtspapīra cenu, ja vērtspapīra cena ir mazāka par vērtspapīra nominālvērtību;
   10. cena – valsts vērtspapīra iegādes vērtība, ko ieguldītājs samaksā valsts vērtspapīra emisijas dienā;
   11. nominālvērtība - vērtība, par kuru valsts vērtspapīru dzēš tā dzēšanas datumā;
   12. emisija – viena veida valsts vērtspapīru ar vienādiem raksturlielumiem izlaišana;
   13. emisijas diena – diena, kurā veic valsts vērtspapīru emisiju un sāk procentu uzkrāšanu;
   14. fiksētais ienākums – atbilstoši fiksētai vai mainīgai procentu likmei noteikts ienākums, kuru izmaksā attiecīgā valsts vērtspapīra fiksētā ienākuma izmaksas datumā;
   15. sākotnējā izvietošana – emitenta izteiktais publiskais piedāvājums iegūt valsts vērstpapīrus un to pirmreizējā iegūšana;
   16. publiskais piedāvājums - ar jebkuru līdzekļu starpniecību sniegta informācija par valsts vērtspapīru, kas ļauj ieguldītājam lemt par valsts vērtspapīra iegādi;
   17. publiskā apgrozība – darījuma slēgšana par parādzīmēm vai obligācijām, kuras iekļautas regulētajā tirgū;
   18. finanšu aģents – regulētā tirgus organizētājs, Latvijas Centrālais depozitārijs vai Latvijas Republikā darbībai finanšu instrumentu tirgū licencēts un uzraudzīts finanšu instrumentu tirgus dalībnieks, kurš ir noslēdzis līgumu ar Valsts kasi par valsts vērtspapīru sākotnējās izvietošanas tehnisko nodrošināšanu;
   19. izplatīšanas aģents - juridiska persona, kas noslēgusi līgumu ar Valsts kasi par valsts vērtspapīru izplatīšanu;
   20. pirmstermiņa dzēšana - valsts vērtspapīra dzēšana pirms tā dzēšanas termiņa;
   21. sākotnējās izvietošanas dalībnieks – juridiska persona, kura saskaņā ar finanšu aģenta noteikumiem, kuri regulē sākotnējo izvietošanu, ir tiesīga piedalīties tā organizētajā parādzīmju vai obligāciju sākotnējā izvietošanā, kuru tehniski nodrošina attiecīgais finanšu aģents;
   22. tiešā pārdošana – valsts vērtspapīru sākotnējās izvietošanas metode, kurā valsts vērtspapīrus piedāvā tieši ieguldītājam vai sākotnējās izvietošanas dalībniekam par emitenta noteiktu cenu. Krājobligāciju tiešajā pārdošanā un jauna obligāciju laidiena tiešajā pārdošanā emitents nosaka to fiksētā ienākuma procentu likmi;
   23. konkurējošā daudzcenu izsole – parādzīmju vai obligāciju sākotnējās izvietošanas metode, kurā par sākotnējās izvietošanas dalībnieku solītām konkurējošām peļņas likmēm izsola parādzīmes vai obligācijas;
   24. fiksētas likmes apjoma (nekonkurējošā) izsole – parādzīmju vai obligāciju sākotnējās izvietošanas metode, kurā šos vērtspapīrus izsola par iepriekš noteiktu peļņas likmi. Peļņas likmi nosaka atbilstoši parādzīmes vai obligācijas pēdējā konkurējošā izsolē noteiktajai peļņas likmei;
   25. peļņas likme – ieguldītāja ienākums gadā, kurš izteikts procentos kā starpība starp valsts vērtspapīra pirkšanas cenu un sagaidāmajiem ienākumiem no valsts vērtspapīra tā termiņa laikā;
   26. uzkrātā peļņa – fiksētā ienākuma daļa, kas uz konkrēto datumu uzkrāta par obligāciju vai krājobligāciju kopš šī valsts vērtspapīra emisijas dienas vai fiksētā ienākuma izmaksas datuma;
   27. regulētais tirgus - organizatorisku, juridisku un tehnisku pasākumu kopums, kas padara iespējamu atklātu un regulāru parādzīmju vai obligāciju darījumu slēgšanu;
   28. darba diena - jebkura kalendārā diena, izņemot sestdienas, svētdienas un Latvijas Republikas normatīvajos aktos noteiktās svētku dienas, kā arī darbadiena, kas tiek pārcelta uz sestdienu vai svētdienu saskaņā ar Ministru kabineta rīkojumu;
   29. emitents – Latvijas Republika, kuras vārdā darbojas finanšu ministrs.
3. Emitents emitē valsts vērtspapīrus, uzņemas saistības samaksāt fiksēto ienākumu un dzēst valsts vērtspapīrus dzēšanas datumos par to nominālvērtību.
4. Finanšu ministrs pilnvaro Valsts kasi slēgt līgumus ar finanšu aģentu, izplatīšanas aģentu, Latvijas Centrālo depozitāriju, Vienotā valsts un pašvaldību pakalpojumu portāla pārzini un citām personām valsts vērtspapīru izlaišanas un apgrozības, tai skaitā publiskās apgrozības, Latvijas Republikā nodrošināšanai saskaņā ar normatīvajiem aktiem, kā arī veikt darbības valsts vērtspapīru emisijai, sākotnējai izvietošanai un dzēšanai.
5. Ieguldītājam ir saistoši finanšu aģenta apstiprināti un ar Valsts kasi saskaņoti noteikumi, kuri regulē krājobligāciju iegādes, fiksētā ienākuma izmaksas un dzēšanas kārtību, kā arī ar krājobligācijām saistīto norēķinu veikšanas kārtību. Iepriekšminētie noteikumi ir publiski pieejami interneta vietnē www.krajobligacijas.lv vai pie izplatīšanas aģenta.

**2. Valsts vērstpapīru emisija**

1. Valsts vērtspapīrus emitē dematerializētā formā.
2. Valsts vērtspapīrus reģistrē Latvijas Centrālajā depozitārijā saskaņā ar tā noteikumiem. Katram valsts vērts­papīru laidienam Latvijas Centrālais depozitārijs piešķir atsevišķu starptautisko vērtspapīru identifikācijas numuru (ISIN).
3. Parādzīmes un obligācijas emitē, pamatojoties uz Valsts kases rīkojumu par parādzīmju vai obligāciju emisiju. Minētais rīkojums ir parādzīmju vai obligāciju publiskā piedāvājuma paziņojums, kurā iekļauj šādu informāciju:
   1. Latvijas Centrālā depozitārija piešķirto ISIN;
   2. valsts vērtspapīra veidu;
   3. piedāvāto laidiena apjomu;
   4. parādzīmes vai obligācijas nominālvērtību;
   5. publiskā piedāvājuma izteikšanas vai izsoles datumu, emisijas dienu, kurā notiek norēķini par parādzīmju vai obligāciju iegādi, un dzēšanas datumu;
   6. fiksētu vai mainīgu procenta likmi, ja paredzēts;
   7. fiksētā ienākuma izmaksas datumus, ja paredzēti;
   8. pirmstermiņa dzēšanas nosacījumus, ja paredzēti;
   9. citu informāciju par parādzīmēm vai obligācijām.
4. Krājobligācijas emitē, pamatojoties uz Valsts kases rīkojumu par krājobligāciju emisiju. Minētais rīkojums ir krājobligāciju piedāvājuma paziņojums, kurā iekļauj šādu informāciju:
   1. Latvijas Centrālā depozitārija piešķirto ISIN;
   2. krājobligāciju nominālvērtību;
   3. publiskā piedāvājuma datumu, emisijas dienu (datumu) un dzēšanas dienu (datumu);
   4. krājobligāciju veidu (īstermiņa, vidēja termiņa vai ilgtermiņa);
   5. krājobligācijas cenu;
   6. fiksētu procentu likmi;
   7. fiksētā ienākuma izmaksas datumus;
   8. viena laidiena krājobligāciju minimālo un maksimālo iegādes apjomu vienā pieteikumā vienam ieguldītājam, ja šāds apjoms paredzēts;
   9. citu informāciju par krājobligācijām.

3. Valsts vērtspapīru sākotnējā izvietošana

3.1. Vispārīgie noteikumi

1. Valsts vērtspapīru sākotnējo izvietošanu var veikt finanšu aģents. Finanšu aģenta tiesības, pienākumus un atbildību nosaka šo noteikumu 2.18.apakšpunktā minētais līgums starp Valsts kasi un finanšu aģentu. Ja finanšu aģenta sākotnējās izvietošanas pakalpojumi netiek izmantoti, valsts vērtspapīru sākotnējās izvietošanas noteikumus apstiprina finanšu ministrs.
2. Papildu šo noteikumu 20. un 25.punktā minētajiem nosacījumiem finanšu aģents pēc saskaņošanas ar Valsts kasi valsts vērtspapīru sākotnējo izvietošanu regulējošajos noteikumos var iekļaut papildu nosacījumus dalībai valsts vērtspapīru sākotnējā izvietošanā, paredzot sākotnējās izvietošanas dalībnieka un ieguldītāja tiesības un pienākumus.
3. Valsts kasei ar atsevišķu rīkojumu ir tiesības izsludināt apgrozībā esoša valsts vērtspapīru laidiena apjoma palielināšanu ar papildu laidienu.
4. Valsts vērtspapīru sākotnējā izvietošana un norēķini par iegādātajiem valsts vērtspapīriem ar emitentu notiek Valsts kases rīkojumā noteiktajos datumos.

**3.2. Parādzīmju un obligāciju sākotnējā izvietošana**

1. Parādzīmju vai obligāciju sākotnējai izvietošanai var piemērot šādas metodes:
   1. tiešo pārdošanu;
   2. konkurējošo daudzcenu izsoli;
   3. fiksētas likmes apjoma (nekonkurējošo) izsoli.
2. Finanšu ministram ir tiesības līdz parādzīmju vai obligāciju sākotnējai izvietošanai un publiskā piedāvājuma izteikšanai atkāpties no sākotnējās izvietošanas metodēm vai mainīt to nosacījumus.
3. Finanšu aģenta veikto parādzīmju un obligāciju sākotnējo izvietošanu regulē finanšu aģenta apstiprināti un ar Valsts kasi saskaņoti noteikumi par parādzīmju un obligāciju sākotnējo izvietošanu.
4. Parādzīmju un obligāciju sākotnējā izvietošana ar tiešo pārdošanu notiek, ievērojot šo noteikumu 2.22.apakšpunktā noteikto.
5. Parādzīmju un obligāciju sākotnējo izvietošanu konkurējošā daudzcenu izsolē veic saskaņā ar šādiem nosacījumiem:
   1. sākotnējās izvietošanas dalībniekam, kurš iesniedz piedāvājumu pirkt noteiktu parādzīmju vai obligāciju daudzumu paša vārdā vai citas personas vārdā, šajā piedāvājumā jānorāda valsts vērtspapīru nominālvērtības apjoms un valsts vērtspapīra pirkšanas peļņas likme;
   2. ja Valsts kases rīkojumā par parādzīmju vai obligāciju izlaišanu laidiena fiksētais ienākums netiek noteikts, fiksēto ienākumu nosaka kā vidējo svērto peļņas likmi no izsolē apstiprinātajiem valsts vērtspapīru uzdevumiem, kas noapaļota uz leju līdz tuvākajai viena procenta likmes astotdaļai;
   3. Valsts kase nosaka maksimāli pieļaujamo peļņas likmi katram laidienam;
   4. izsoles peļņas likmes piedāvājuma solis ir viena tūkstošdaļa procenta.
6. parādzīmju vai obligāciju sākotnējo izvietošanu fiksētas likmes apjoma (nekonkurējošā) izsolē veic saskaņā ar šādiem nosacījumiem:
   1. peļņas likmi un pirkšanas cenu nosaka atbilstoši konkrēto parādzīmju vai obligāciju laidiena pēdējā konkurējošajā daudzcenu izsolē noteiktajai vidējai peļņas likmei un šai likmei atbilstošajai vienas parādzīmes vai obligācijas pirkšanas cenai;
   2. obligācijas fiksētā ienākuma likmi nosaka atbilstoši konkrēto obligāciju laidiena pēdējā konkurējošajā daudzcenu izsolē noteiktajai fiksētā ienākuma likmei.
7. Parādzīmju vai obligāciju sākotnējā izvietošanā ar finanšu aģenta starp­niecību ir tiesīgi piedalīties tikai sākotnējās izvietošanas dalībnieki.
8. Valsts kase ir tiesīga vienoties ar Finanšu un kapitāla tirgus komisiju par Noguldījumu garantiju fonda līdzekļu vai Apdrošināto aizsardzības fonda līdzekļu ieguldīšanu parādzīmēs un obligācijās to sākotnējā izvietošanā ar tiešo pārdošanu saskaņā ar Valsts kases rīkojumu par pēdējā konkurējošā daudzcenu izsolē piedāvāta parādzīmju vai obligāciju laidiena apjoma palielināšanu ar papildu laidienu. Papildu laidiena likmi nosaka atbilstoši konkrētā laidiena pēdējā konkurējošajā izsolē noteiktajai vidējai svērtai peļņas likmei vai, ja šim laidienam vidējā svērtā peļņas likme netiek noteikta, atbilstoši Valsts kases noteiktajai maksimāli pieļaujamai šī laidiena peļņas likmei.

**3.3. Krājobligāciju sākotnējā izvietošana**

1. Krājobligāciju sākotnējai izvietošanai izmanto tiešo pārdošanu.
2. Krājobligāciju sākotnējo izvietošanu veic saskaņā ar šiem noteikumiem un šo noteikumu 5.punktā minētajiem noteikumiem:
   1. ar finanšu aģenta starpniecību interneta vietnē www.krajobligacijas.lv, izmantojot Vienotā valsts un pašvaldību pakalpojumu portāla www.latvija.lv autentifikācijas un tiešsaistes maksājumu koplietošanas pakalpojumu;
   2. ar izplatīšanas aģenta starpniecību.
3. Kārtību, kādā finanšu aģents un Valsts kase lieto Vienotā valsts un pašvaldību pakalpojumu portāla pārziņa uzturēto Vienotā valsts un pašvaldību pakalpojumu portāla www.latvija.lv autentifikācijas un tiešsaistes maksājumu koplietošanas pakalpojumu, nosaka līgumā starp finanšu aģentu, Valsts kasi un Vienotā valsts un pašvaldību pakalpojumu portāla pārzini.
4. Krājobligāciju sākotnējā izvietošanā var piedalīties ieguldītājs, kurš:
   1. ir autentificēts interneta vietnē www.krajobligacijas.lv, piekritis ievērot šo noteikumu 5.punktā minētos noteikumus un iesniedzis pieteikumu par krājobligāciju iegādi, norādot krājobligāciju laidiena ISIN un krājobligāciju iegādes apjomu, vai
   2. ir piekritis ievērot šo noteikumu 5.punktā minētos noteikumus (tai skaitā ir atvēris atbilstošu norēķinu kontu) un izplatīšanas aģentam iesniedzis pieteikumu par krājobligāciju iegādi, norādot krājobligāciju laidiena ISIN un krājobligāciju iegādes apjomu.
5. Ieguldītāja šo noteikumu 25.punktā noteiktajā kārtībā iesniegtais pieteikums krājobligāciju iegādei ir galīgs un neatsaucams. Šo noteikumu 25.1.apakšpunktā noteiktajā kārtībā iesniegtais ieguldītāja pieteikums ir pietiekams apliecinājums ieguldītāja gribas izteikumam un ir līdzvērtīgs ieguldītāja pašrocīgi parakstītam dokumentam.

4. Valsts vērtspapīru norēķinu vispārīgie noteikumi

1. Parādzīmju un obligāciju fiksēto ienākumu vai nominālvērtību ir tiesīgi saņemt ieguldītāji, kuru finanšu instrumentu kontos šīs parādzīmes vai obligācijas bija iepriekšējās darba dienas beigās pirms fiksētā ienākuma vai dzēšanas datuma. Krājobligāciju fiksēto ienākumu vai nominālvērtību ir tiesīgi saņemt ieguldītāji, kuru krājobligāciju uzskaites kontos šīs krājobligācijas bija attiecīgās darba dienas beigās, kas ir divas darba dienas pirms fiksētā ienākuma vai dzēšanas datuma.
2. Ja valsts vērtspapīru fiksētā ienākuma izmaksas datums nav darba diena, fiksētā ienākuma izmaksu veic nākamajā darba dienā, bet uzkrāto peļņu par dienām līdz darba dienai, kurā veic izmaksu, iekļauj nākamā fiksētā ienākuma aprēķinā un izmaksā nākamajā fiksētā ienākuma izmaksas datumā.
3. Ja valsts vērtspapīru dzēšanas vai pēdējās fiksētā ienākuma izmaksas datums nav darba diena, tad valsts vērtspapīru dzēšanu vai pēdējā fiksētā ienākuma izmaksu veic nākamajā darba dienā. Papildu ienākumi par attiecīgo periodu līdz izmaksas datumam netiek uzkrāti un izmaksāti.

**4.1. Parādzīmju un obligāciju norēķini**

1. Norēķinus par parādzīmēm un obligācijām nodrošina Latvijas Centrālais depozitārijs un Latvijas Banka saskaņā ar principu “vērtspapīru piegāde pret samaksu”, kā arī ievērojot finanšu aģenta apstiprinātos un ar Valsts kasi saskaņotos noteikumus par norēķinu veikšanu, ja sākotnējo izvietošanu veic ar finanšu aģenta starpnie­cību.
2. Komisijas un darījumu izmaksas norēķinos ar parādzīmēm vai obligācijām:
   1. veicot parādzīmju vai obligāciju sākotnējo izvietošanu, finanšu aģents, saskaņojot ar Valsts kasi, var noteikt komisijas maksu, kuru samaksā sākotnējās izvietošanas dalībnieki;
   2. parādzīmju vai obligāciju otrreizējās apgrozības darījumu izmaksas sedz otrreizējās apgrozības dalībnieki.

**4.2. Krājobligāciju norēķini**

1. Ieguldītājs, pēc šo noteikumu 25.punktā minētā pieteikuma iesniegšanas, līdz krājobligāciju emisijas dienai, atbilstoši pieteikumā norādītajam krājobligāciju iegādes apjomam, no tam piederoša norēķinu konta veic norēķinus par krājobligāciju iegādi saskaņā ar šo noteikumu 5.punktā minētajos noteikumos noteikto krājobligāciju iegādes norēķinu kārtību.
2. Krājobligāciju laidiena iegrāmatošanas un uzskaites kārtība:
   1. Krājobligācijas emitē to emisijas dienā ar nosacījumu, ka ieguldītājs šo noteikumu 32.punktā noteiktajā kārtībā veicis norēķinus par krājobligāciju iegādi;
   2. Latvijas Centrālais depozitārijs atver uz ieguldītāja vārda krājobligāciju uzskaites kontu un emisijas dienā šajā kontā iegrāmato atbilstošo apmaksāto krājobligāciju apjomu. Ieguldītāja krājobligāciju uzskaites konta turētājs ir Latvijas Centrālais depozitārijs;
   3. krājobligāciju īpašnieks ir ieguldītājs, uz kura vārda atvērtajā krājobligāciju uzskaites kontā iegrāmatotas krājobligācijas.
3. Krājobligāciju uzskaites konta izrakstu par iepriekšējo darba dienu (arī emisijas dienu) ieguldītājam finanšu aģents dara pieejamu ne vēlāk kā līdz nākamās darba dienas plkst. 12.00 interneta vietnē www.krajobligacijas.lv vai pie izplatīšanas aģenta, ar kura starpniecību ieguldītājs ir iegādājies attiecīgās krājobligācijas.
4. Ja ieguldītājs šo noteikumu 32.punktā noteiktajā kārtībā nav veicis norēķinus par šo noteikumu 25.punktā minētā pieteikumā norādīto krājobligāciju iegādi, norēķinus nav veicis pilnā apjomā vai nav ievērojis šo noteikumu un šo noteikumu 5.punktā minētajos noteikumos noteikto norēķinu kārtību un termiņu, ieguldītāja šo noteikumu 25.punktā noteiktajā kārtībā iesniegtais krājobligāciju iegādes pieteikums zaudē spēku un:
   1. finanšu aģents atmaksā saņemtos naudas līdzekļus uz ieguldītāja norēķinu kontu, no kura ir veikts attiecīgais maksājums, un
   2. Latvijas Centrālais depozitārijs neiegrāmato krājobligācijas ieguldītāja krājobligāciju uzskaites kontā.
5. Naudas līdzekļus par dzēstajām krājobligācijām ieguldītājam izmaksā krājobligāciju valūtā to dzēšanas dienā, saskaņā ar šo noteikumu 5.punktā minētajos noteikumos noteikto kārtību, ar naudas pārvedumu uz ieguldītāja Latvijas Republikā reģistrētā kredītiestādē vai ārvalstu kredītiestādes filiālē atvērto norēķinu kontu, vai pasta norēķinu sistēmas kontu.
6. Visus ar krājobligācijām saistītos izdevumus par naudas līdzekļu norēķiniem sedz ieguldītājs vai mantošanas gadījumā tā mantinieks.

5. Valsts vērtspapīru apgrozība

**5.1. Parādzīmju un obligāciju apgrozība**

1. Parādzīmju un obligāciju apgrozība var notikt regulētā tirgū un ārpus regulētā tirgus, pamatojoties uz spēkā esošiem normatīvajiem aktiem un ievērojot Latvijas Bankas, regulētā tirgus organizētāja un Latvijas Centrālā depozitārija noteikumus.
2. Parādzīmes vai obligācijas ir apgrozībā, sākot ar to emisijas dienu, kurā notiek norēķini par parādzīmju vai obligāciju iegādi. Regulētā tirgū iekļautu parādzīmju vai obligāciju apgrozības pēdējo dienu savos noteikumos nosaka regulētā tirgus organizators.
3. Valsts kase ir tiesīga veikt viena laidiena neapgrūtinātu parādzīmju vai obligāciju pilnīgu vai daļēju atpirkšanu, rīkojot izsoli vai tiešā veidā piedāvājot tās atpirkt no ieguldītāja par Valsts kases rīkojumā iepriekš noteiktu cenu vai likmi.
4. Valsts kase ir tiesīga veikt viena laidiena parādzīmju vai obligāciju pilnīgu vai daļēju pirmstermiņa dzēšanu tikai attiecībā uz tādām parādzīmēm vai obligācijām, kuras Valsts kase ir atpirkusi saskaņā ar šo noteikumu 40.punktā minētajiem nosacījumiem, ja šie vērtspapīri nav apgrūtināti.

**5.2. Krājobligāciju pirmstermiņa dzēšana**

**5.2.1. Vispārīgie noteikumi**

1. Krājobligāciju pirmstermiņa dzēšanu ieguldītājs var pieteikt ne vēlāk kā sestajā darba dienā pirms Valsts kases rīkojumā noteiktā krājobligāciju dzēšanas datuma, iesniedzot galīgu un neatsaucamu pieteikumu par krājobligāciju pirmstermiņa dzēšanu interneta vietnē www.krajobligacijas.lv vai pie izplatīšanas aģenta, ar kura starpniecību ieguldītājs ir iegādājies attiecīgās krājobligācijas. Interneta vietnē www.krajobligacijas.lv iesniegts pieteikums par krājobligāciju pirmstermiņa dzēšanu ir pietiekams apliecinājums ieguldītāja gribas izteikumam un ir līdzvērtīgs ieguldītāja pašrocīgi parakstītam dokumentam.
2. Krājobligāciju pirmstermiņa dzēšanu veic atbilstoši šo noteikumu 25.punktā minētajiem pieteikumiem par krājobligāciju iegādi, dzēšot visu attiecīgajā pieteikumā norādīto krājobligāciju apjomu un izmaksā ieguldītājam pienākošos naudas līdzekļus krājobligāciju valūtā.
3. Krājobligāciju pirmstermiņa dzēšanu veic piektajā darba dienā pēc šo noteikumu 42.punktā minētā pieteikuma saņemšanas šādā kārtībā:
   1. uzkrāto peļņu līdz 42.punktā minētā pieteikuma saņemšanas dienai neizmaksā. Gadījumā, ja šo noteikumu 42.punktā minētais pieteikums iesniegts vienu darba dienu pirms kārtējā attiecīgā fiksētā ienākuma izmaksas datuma, fiksētais ienākums tiek izmaksāts un iekļauts pirmstermiņa dzēšanas brīdī ieturamā fiksētā ienākuma summā.
   2. krājobligācijas dzēš par to nominālvērtību, dzēšanas brīdī no nominālvērtības ieturot līdz šo noteikumu 42.punktā minētā pieteikuma iesniegšanas dienai izmaksāto fiksēto ienākumu saskaņā ar šādiem noteikumiem:
      1. krājobligācijām ar dzēšanas termiņu līdz diviem gadiem ieskaitot, ietur visu iepriekš izmaksāto fiksēto ienākumu;
      2. krājobligācijām ar dzēšanas termiņu virs diviem gadiem, ja šo noteikumu 42.punktā minētais pieteikums saņemts agrāk kā pēc puses no attiecīgo krājobligāciju dzēšanas termiņa, ietur visu iepriekš izmaksāto fiksēto ienākumu;
      3. krājobligācijām ar dzēšanas termiņu virs diviem gadiem iepriekš izmaksāto fiksēto ienākumu ietur, ievērojot šādu principu:
         1. krājobligācijām, kuru dzēšanas termiņš ir pāra skaitļu gadi (piemēram, 4, 6, 8 gadi) ietur visu iepriekš izmaksāto fiksēto ienākumu, izņemot pirmo izmaksāto fiksēto ienākumu, ja šo noteikumu 42.punktā minētais pieteikums saņemts ne agrāk kā pēc puses un ne vēlāk kā gadu pēc puses no attiecīgo krājobligāciju dzēšanas termiņa (piemēram, krājobligācijas dzēšanas termiņš ir 4 gadi un pieteikumu par krājobligāciju pirmstermiņa dzēšanu iesniedz trešā gada laikā); ietur visu iepriekš izmaksāto fiksēto ienākumu, izņemot pirmos divus izmaksātos fiksētos ienākumus, ja šo noteikumu 42.punktā minētais pieteikums saņemts ne agrāk kā vienu gadu, bet ne vēlāk kā divus gadus pēc puses no attiecīgo krājobligāciju dzēšanas termiņa. Ja šo noteikumu 42.punktā minētais pieteikums saņemts vēlāk kā divus gadus pēc puses no attiecīgo krājobligāciju dzēšanas termiņa, papildu pirmajiem diviem izmaksātajiem fiksētajiem ienākumiem netiek ieturēti vēl papildu divi iepriekš izmaksātie fiksētie ienākumi par katru nākamo gadu pēc iepriekš minētā termiņa;
         2. krājobligācijām, kuru dzēšanas termiņš ir nepāra skaitļa gadi (piemēram, 3, 5, 7 gadi) ietur visu iepriekš izmaksāto fiksēto ienākumu, izņemot pirmo izmaksāto fiksēto ienākumu, ja šo noteikumu 42.punktā minētais pieteikums saņemts ne agrāk kā pusgadu un ne vēlāk kā pusotru gadu pēc puses no attiecīgo krājobligāciju dzēšanas termiņa (piemēram, krājobligācijas dzēšanas termiņš ir 3 gadi un pieteikumu par krājobligāciju pirmstermiņa dzēšanu iesniedz trešā gada laikā); ietur visu iepriekš izmaksāto fiksēto ienākumu, izņemot pirmos trīs izmaksātos fiksētos ienākumus, ja šo noteikumu 42.punktā minētais pieteikums saņemts ne agrāk kā pusotru gadu, bet ne vēlāk kā divarpus gadus pēc puses no attiecīgo krājobligāciju dzēšanas termiņa. Ja šo noteikumu 42.punktā minētais pieteikums saņemts vēlāk kā divarpus gadus pēc puses no attiecīgo krājobligāciju dzēšanas termiņa papildu pirmajiem trijiem izmaksātajiem fiksētajiem ienākumiem netiek ieturēti vēl papildu divi iepriekš izmaksātie fiksētie ienākumi par katru nākamo gadu pēc iepriekš minētā termiņa.
4. Naudas līdzekļus par šo noteikumu 44.punktā noteiktajā kārtībā dzēstajām krājobligācijām ieguldītājam izmaksā šo noteikumu 36.punktā noteiktajā kārtībā.
5. Ja krājobligācijas tiek atsavinātas maksātnespējas gadījumā saskaņā ar tiesas nolēmumu vai maksātnespējas administratora pieteikumu, Latvijas Centrālais depozitārijs dzēš krājobligācijas, ievērojot šo noteikumu 49.punktā noteikto krājobligāciju dzēšanas kārtību pēc ieguldītāja maksātnespējas administratora pieteikuma saņemšanas un tiesas nolēmuma uzrādīšanas.
6. Ja krājobligācijas tiek atsavinātas saskaņā ar tiesas nolēmumu, Latvijas Centrālais depozitārijs dzēš krājobligācijas, ievērojot šo noteikumu 49.punktā noteikto krājobligāciju dzēšanas kārtību pēc tiesu izpildītāja pieteikuma saņemšanas un izpildu raksta uzrādīšanas.

**5.2.2. Krājobligāciju mantošanas process**

1. Mantojuma masā ietilpstošās krājobligācijas dzēš, ja mantinieks iesniedz finanšu aģentam vai izplatīšanas aģentam pieteikumu par mantiniekam pienākošos mantojuma masā ietilpstošo krājobligāciju vērtības izmaksāšanu, kurš ir galīgs un neatsaucams.
2. Finanšu aģents vai izplatīšanas aģents šo noteikumu 48.punktā minētā pieteikuma saņemšanas dienā aptur darbības ar mantojuma atstājēja krājobligācijām, izņemot kārtējā fiksētā ienākuma izmaksu vai krājobligāciju dzēšanu, ja šo noteikumu 48.punktā minētais pieteikums saņemts vienu darba dienu pirms mantojuma masā ietilpstošo attiecīgo krājobligāciju kārtējā fiksētā ienākuma vai krājobligācijas dzēšanas datuma. Latvijas Centrālais depozitārijs mantojuma masā ietilpstošās krājobligācijas dzēš šādā kārtībā:
   1. ja mantojuma masā ietilpst krājobligācijas, kurām dzēšanas vai fiksētā ienākuma izmaksas datums ir vairāk kā 30 kalendārās dienas pēc pieteikuma saņemšanas, tad attiecīgās krājobligācijas dzēš par to nominālvērtību 30 kalendāro dienu laikā no pieteikuma saņemšanas dienas, neizmaksājot uzkrāto peļņu līdz pieteikuma saņemšanas dienai;
   2. ja mantojuma masā ietilpst krājobligācijas, kurām dzēšanas vai fiksētā ienākuma izmaksas datums ir mazāks kā 30 kalendārās dienas pēc pieteikuma saņemšanas, tad attiecīgās krājobligācijas dzēš par to nominālvērtību to dzēšanas datumā vai pēc fiksētā ienākuma izmaksas, bet ne vēlāk kā 30 kalendāro dienu laikā no pieteikuma saņemšanas dienas;
   3. visus attiecīgajam mantiniekam pienākošos naudas līdzekļus izmaksā vienā maksājumā krājobligāciju valūtā divu darba dienu laikā pēc visu krājobligāciju dzēšanas šo noteikumu 49.1. un 49.2.apakšpunktos noteiktajā kārtībā.
3. Iesniedzot pieteikumu par mantiniekam pienākošos mantojuma masā ietilpstošo krājobligāciju vērtības izmaksāšanu, mantinieks uzrāda mantojuma apliecību vai tiesas nolēmumu, kā arī, līdzmantinieku gadījumā, ja mantinieki ir vienojušies par mantojuma sadali – līgumu vai Civillikumā noteiktajos gadījumos bāriņtiesas vai tiesas apstiprinātu mantojuma dalīšanas aktu.
4. Mantojuma masā ietilpstošo visu krājobligāciju dzēšanu veic, pēc pirmā mantinieka pieteikuma saņemšanas šo noteikumu 49.punktā noteiktajā kārtībā.
5. Naudas līdzekļus par šo noteikumu 49.punktā noteiktajā kārtībā dzēstajām krājobligācijām mantiniekam izmaksā ar naudas pārvedumu uz mantinieka Latvijas Republikā reģistrētā kredītiestādē vai ārvalstu kredītiestādes filiālē atvērto norēķinu kontu, pasta norēķinu sistēmas kontu vai kontu Valsts kasē.
6. Neizmaksātos naudas līdzekļus par dzēstajām krājobligācijām līdz to izmaksai mantiniekam vai līdzmantiniekiem glabā kontā Valsts kasē.
7. Ja līdzmantinieku gadījumā krājobligācijas jau ir dzēstas šo noteikumu 49.punktā noteiktajā kārtībā, tad naudas līdzekļus par dzēstajām krājobligācijām pārējiem līdzmantiniekiem izmaksā 10 darba dienu laikā no šo noteikumu 48.punktā minētā pieteikuma iesniegšanas finanšu aģentam vai izplatīšanas aģentam ar naudas pārvedumu uz līdzmantinieka Latvijas Republikā reģistrētā kredītiestādē vai ārvalstu kredītiestādes filiālē atvērto norēķinu kontu, pasta norēķinu sistēmas kontu vai kontu Valsts kasē.

6. Valsts vērtspapīru cenas, uzkrātās peļņas, fiksētā ienākuma un peļņas likmes aprēķins

1. Saskaņā ar Starptautiskās vērtspapīru tirgus asociācijas (ISMA) standartu gada bāze parādzīmju cenas un peļņas aprēķinam ir Act/360 (aprēķinā lieto faktisko dienu skaitu, par bāzi izmantojot 360 dienas), bet obligāciju cenas, uzkrātās peļņas, fiksētā ienākuma un peļņas aprēķinam – Act/Act (aprēķinā lieto faktisko dienu skaitu, par bāzi izmantojot faktisko dienu skaitu gadā).
2. Parādzīmēm un obligācijām cenas, peļņas likmes, uzkrātās peļņas un fiksētā ienākuma aprēķina metodes un principi noteikti regulētā tirgus organizētāja noteikumos.
3. Krājobligāciju ar dzēšanas termiņu līdz vienam gadam ieskaitot fiksētā ienākuma gada bāzes aprēķinam izmanto Act/360 (aprēķinā lieto faktisko dienu skaitu, par bāzi izmantojot 360 dienas), bet krājobligāciju ar dzēšanas termiņu virs viena gada fiksētā ienākuma gada bāzes aprēķinam – Act/Act (aprēķinā lieto faktisko dienu skaitu, par bāzi izmantojot faktisko dienu skaitu gadā).

7. Noslēguma jautājumi

1. Ilgtermiņa obligāciju laidieniem, kuri ir laisti apgrozībā pirms šo noteikumu spēkā stāšanās dienas, piemērojot bāzi 30E/360 (aprēķinā katru kalendāra mēnesi uzskata par 1/12 daļu no 360 dienām gadā vai 30 dienām, un laikposmu no mēneša konkrētā datuma līdz nākamā mēneša attiecīgajam datumam uzskata par 30 dienām), emisijas brīdī noteiktā gada bāze tiek piemērota līdz attiecīgā laidiena dzēšanai.
2. Valsts vērtspapīru denominācijas uz *euro* nodrošināšanai saskaņā ar *Euro* ieviešanas kārtības likuma noteikumiem tiek piemēroti šādi principi:
   1. Valsts kase ne vēlāk kā 60 (sešdesmit) darba dienas pirms *euro* ieviešanas dienas nosaka aprēķina datumu, kura dienas beigās tiks fiksēti denominējamo valsts vērtspapīru īpašnieku saraksti, un paziņo šo datumu finanšu aģentam un regulētā tirgus organizētājam saskaņā ar tā noteikumiem;
   2. visas operācijas ar valsts vērtspapīriem tiek pārtrauktas pēc aprēķina datuma un tiek atsāktas pirmajā darba dienā pēc *euro* ieviešanas dienas;
   3. Valsts kase ne vēlāk kā 60 (sešdesmit) darba dienas pirms *euro* ieviešanas dienas nosūta pieprasījumu Latvijas Centrālajam depozitārijam noteiktā termiņā nodrošināt informāciju par katra kontu turētāja un tā klientu īpašumā esošajām parādzīmēm un obligācijām pēc stāvokļa uz aprēķina datuma dienas beigām;
   4. Valsts kase ne vēlāk kā 60 (sešdesmit) darba dienas pirms *euro* ieviešanas dienas nosūta pieprasījumu Latvijas Centrālajam depozitārijam noteiktā termiņā nodrošināt informāciju par katra krājobligāciju laidiena kopējo nominālvērtības apmēru *euro* centos pēc stāvokļa uz aprēķina datuma dienas beigām saskaņā ar šo noteikumu 5.punktā minētajiem noteikumiem;
   5. Latvijas Centrālais depozitārijs saskaņā ar Latvijas Centrālā depozitārija noteikumiem Nr. 7 “Par finanšu instrumentu īpašnieku noskaidrošanu” nosūta kontu turētājiem šo noteikumu 59.3.apakšpunktā minēto pieprasījumu;
   6. kontu turētājs pēc šo noteikumu 59.5.apakšpunktā minētā pieprasījuma saņemšanas sagatavo un ne vēlāk kā līdz pieprasījumā norādītajam datumam nosūta Latvijas Centrālajam depozitārijam pieprasītos datus tālākai informācijas apkopošanai;
   7. Latvijas Centrālais depozitārijs pēc šo noteikumu 59.4.apakšpunktā minētā pieprasījuma saņemšanas veic individuālo ieguldītāju īpašumā esošo krājobligāciju apmēra aprēķinu *euro* centos saskaņā ar *Euro* ieviešanas kārtības likumā noteiktajiem principiem sadalījumā par katru ieguldītāja krājobligāciju izpildīto iegādes pieteikumu;
   8. Latvijas Centrālais depozitārijs apkopo no vērtspapīru kontu turētājiem saskaņā ar šo noteikumu 59.6.apakšpunktā noteikto saņemto informāciju un iesniedz Valsts kasē šo noteikumu 59.3.apakšpunktā minētajā pieprasījumā norādītajā termiņā;
   9. Latvijas Centrālais depozitārijs informāciju par krājobligācijām pēc šo noteikumu 59.7. apakšpunktā minēto aprēķinu veikšanas iesniedz Valsts kasē šo noteikumu 59.4.apakšpunktā minētajā pieprasījuma norādītājā termiņā.
   10. pēc šo noteikumu 59.3.apakšpunktā minētās informācijas saņemšanas Valsts kase veic katra parādzīmes un obligācijas īpašnieka īpašumā esošo latos denominēto valsts vērtspapīru redenomināciju uz *euro* saskaņā ar *Euro* ieviešanas kārtības likumā noteikto algoritmu.
3. Pēc redenominācijas veikšanas Valsts kase aprēķina katra parādzīmju vai obligāciju laidiena kopējo nominālo apmēru *euro* un paziņo Latvijas Centrālajam depozitārijam katra parādzīmju un obligāciju laidiena kopējo nominālo apmēru pēc redenominācijas.
4. Kopā ar paziņojumu Latvijas Centrālajam depozitārijam par katra parādzīmju un obligāciju laidiena kopējo nominālo apmēru pēc redenominācijas, Valsts kase nosūta Latvijas Centrālajam depozitārijam sarakstus par katra parādzīmju un obligāciju īpašnieka īpašumā esošo vērtspapīru skaitu pēc saskaņā ar *Euro* ieviešanas kārtības likumā noteikto algoritmu veiktās redenominācijas.
5. Latvijas Centrālais depozitārijs informē vērtspapīru kontu turētājus par parādzīmju vai obligāciju īpašnieku īpašumā esošo valsts vērtspapīru skaitu pēc veiktās redenominācijas.
6. Vērtspapīru kontu turētāji nodrošina parādzīmju vai obligāciju īpašnieku īpašumā esošo parādzīmju vai obligāciju skaita pēc veiktās redenominācijas iegrāmatošanu ieguldītāju finanšu instrumentu kontos.
7. Šo noteikumu 59., 60., 61., 62. un 63. punkts stājas spēkā vienlaikus ar *Euro* ieviešanas kārtības likuma stāšanos spēkā.
8. Finanšu aģenta noteikumi par valsts vērtspapīru sākotnējo izvietošanu, kas ir apstiprināti pamatojoties uz Ministru kabineta 2005.gada 31.maija noteikumiem Nr.387 „Valsts vērtspapīru izlaišanas noteikumi” ("Latvijas Vēstnesis", 88 (3246), 03.06.2005.) un ir saskaņoti ar Valsts kasi, ir spēkā ne ilgāk kā trīs mēnešus pēc šo noteikumu spēkā stāšanās.
9. Atzīt par spēku zaudējušiem Ministru kabineta 2005.gada 31.maija noteikumus Nr.387 „Valsts vērtspapīru izlaišanas noteikumi” ("Latvijas Vēstnesis", 88 (3246), 03.06.2005.).

Ministru prezidents V.Dombrovskis

Finanšu ministrs A.Vilks

04.02.2013 15:59

4160

A.Artmanis

67094289, Andis.Artmanis@kase.gov.lv